
ᑐᒃᓯᕋᐅᑎᐅᔪᖅ ᓄᑖᖅ ᐆᒻᒪᖅᑯᑎᓄᑦ ᐊᐅᓚᐅᑎᖃᕐᕕᒃ ᐃᒡᓗᓕᒑᕐᔪᖕᒥ



ᓄᓇᕗᑦ ᐊᕙᑎᓕᕆᔨᒃᑯᑦ ᑲᑎᒪᔨᖏᑦ
ᐱᓕᕆᐊᒃᓴᐅᑉ ᐅᖃᐅᓯᐅᓂᖓ
___________________________________________________________________________________________

ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖ (QEC) ᓄᓇᕗᑦ ᒐᕙᒪᒃᑯᓐᓄᑦ ᑎᒥᖁᑎᒋᔭᐅᔪᖅ.  ᐊᐅᓚᑎᑦᑎᓂᒃᑯᑦ 25−ᓂᑦ ᐃᓄᑑᔾᔨᓪᓗᑎᒃ ᐃᒐᓯᐅᑎᓄᑦ ᐅᖅᓱᒨᖅᑐᓄᑦ ᐊᐅᓚᐅᓯᕆᕝᕕᖕᓂᑦ, ᐆᒻᒪᖅᑯᑎᓕᕆᔨᒃᑯᑦ ᐱᖃᖅᑎᑦᑎᔪᑑᕗᑦ ᓄᑭᓪᓚᐅᑎᓂᒃ ᑕᒫᓂᖃᐃ 15,000 ᐱᔨᑦᑎᖅᖢᑎᒃ ᓄᓇᕗᒻᒥ. 
ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᓄᑖᕐᒥᒃ ᐊᐅᓚᐅᑎᖃᕐᕕᓕᐅᓛᕈᒪᖕᒪᑕ ᐃᒡᓗᓕᒑᕐᔪᖕᒥ.  ᑖᓐᓇ ᐃᓇᖏᐅᑎᓂᐊᖅᑐᖅ ᐊᐅᓚᐅᑎᖃᕐᕕᐅᕙᒌᖅᑐᒧᑦ, ᓴᓇᔭᐅᓚᐅᖅᓯᒪᓪᓗᓂ 1975−ᒥ ᖄᖏᐅᑎᓯᒪᓕᖅᖢᓂᓗ ᐊᑐᕈᓐᓇᕐᓂᖓᓄᑦ.  ᐊᐅᓚᐅᑎᖃᕐᕕᐊ ᓄᑕᐅᔪᓐᓃᖅᐸᓪᓕᐊᖕᒪᑦ ᐱᖁᑎᖏᓪᓗ ᓄᑕᐅᔪᓐᓃᖅᖢᑎᑦ, ᐊᔪᕐᓇᖅᓯᓛᖅᑐᖅ ᐋᖅᑭᐅᒪᑏᓐᓇᕋᓱᒡᓗᒍ ᐃᒡᓗᕐᔪᐊᖅ ᐆᒻᒪᖅᑯᑎᐅᓪᓗ ᓈᒻᒪᖕᓂᖏᑦ ᐊᑲᐅᙱᓕᐅᕈᑕᐅᓕᕋᔭᕐᒪᑕ.  ᓈᒻᒪᒃᑐᓂᑦ ᐱᖁᑎᖃᙱᓪᓗᑎᒃ, ᐆᒻᒪᖅᑯᑎᓕᕆᔨᒃᑯᑦ ᐊᑐᖅᐸᒃᑐᖁᑎᖏᑦ ᐊᑦᑕᕐᓇᖅᑐᒦᑉᐳᑦ ᖃᒥᔾᔪᔾᔨᓐᓂᖅᐸᑕ.
ᐅᓇ ᑐᒃᓯᕋᐅᑕᐅᓯᒪᓪᓗᓂ ᐊᕐᕌᒍᒐᓴᕐᓄᑦ ᐱᓕᕆᐊᖑᓂᐊᖅᑐᖅ ᐃᓚᖃᕐᓂᐊᖅᐳᖅ ᓄᑖᕐᒥ ᑎᓴᒪᓂᒃ ᐊᐅᓚᐅᑎᖃᖅᖢᓂ ᐊᐅᓚᐅᓯᕆᕝᕕᖕᒥ ᐃᓕᐅᖅᑲᖅᓯᒪᓪᓗᑎᒃ 1,270 ᑭᓗᕚᑦᔅ−ᓂᒃ ᐆᒻᒪᖅᑯᑎᖃᖅᑎᑦᑎᔪᓐᓇᖅᑐᑦ.   ᐋᖅᑭᒃᑕᐅᓯᒪᔪᑦ ᐊᑐᔅᓲᔭᓈᖅᑕᐅᓪᓗᑎᒃ ᐅᑭᐅᓄᑦ 40-ᓄᑦ, ᒫᓐᓇᓗ ᐃᓚᓕᐅᔾᔨᓂᐊᖅᑐᑦ ᓄᑖᓂᒃ ᐱᓕᕆᔾᔪᑎᓂᒃ ᐱᐅᓯᒋᐊᕈᑎᒃᓴᓂᒃ ᑕᑎᒋᔭᐅᔪᓐᓇᕐᓂᖓᓄᑦ, ᐊᑑᑎᖃᑦᑎᐊᕐᓂᖓᓄᒃ, ᐊᒻᒪ ᐊᑦᑕᕐᓇᙱᓐᓂᖓᓄᑦ.  ᓴᓇᔭᐅᓂᐊᕐᒥᔪᖅᑕᐅᖅ ᐅᖅᓲᓯᕝᕖᖕᓂ ᒪᕐᕉᖕᓂ 90,000 ᓖᑕ ᓇᐸᔪᑦ, ᐅᖅᓱᒧᓪᓗ ᒥᓪᓗᐊᕈᑎᖃᕐᕕᑦ.  
ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᐸᕐᓇᐃᖕᒥᔪᑦ ᓴᓇᓛᕈᒪᓪᓗᑎᒃ ᒥᖅᓲᑕᐅᔭᙳᐊᖑᓪᓗᑎᒃ ᒍᓛᔾᔪᓂᒃ, ᐊᒻᒪᓗ ᓄᑭᓪᓚᐅᑎᓄᓪᓗ ᐃᓚᖏᓐᓄᑦ ᑐᖅᑯᖅᓯᓯᒪᕝᕕᐅᓗᑎᒃ, ᐆᒻᒪᖅᑯᑎᓄᑦ ᓇᑉᐸᖅᑯᑎᓂᒃ, ᑭᓂᖅᑐᓂᒃ, ᐊᒻᒪ ᓂᒡᓕᓵᕈᑎᓂᒃ.  ᐃᓂᒃᓴᓕᐅᖅᑕᐅᓂᐊᖅᑐᑦ ᐃᖅᑲᓇᐃᔭᖅᑎᑦ ᑐᔪᕐᒥᕕᒃᓴᖏᓐᓂᑦ, ᐅᒥᐊᕐᔪᐊᒃᑰᕈᑎᑦ ᐴᑦ ᑐᖅᑯᐃᕕᐅᓗᑎᒃ, ᑭᖑᕝᕕᐅᑎᔪᒃᓴᒥᓪᓗ ᑐᐊᕕᕐᓇᖅᑐᒃᑯᑦ ᐊᐅᓚᐅᑎᑦ.  ᓄᑖᙳᕆᐊᕆᐊᖃᓛᖅᑐᑦ ᓯᐊᒻᒪᒃᑎᕈᑎᑦ ᐊᑦᑕᑕᖅᑎᓐᓂᐊᕐᓗᒋᑦ ᓄᑖᒧᑦ ᐊᐅᓚᐅᑎᖃᕐᕕᖕᒧᑦ.  ᑕᑭᓂᓕᖕᒥᑦ 250-ᒦᑕᓂ ᐅᖅᓱᕐᒧᑦ ᓱᓪᓗᓕᐅᕐᓂᐊᖅᑐᑦ ᐊᑦᑕᑕᕐᓂᐊᕐᓗᓂ ᐅᖅᓱᐊᓗᖃᕐᕕᖕᒧᑦ ᐃᓂᖃᖅᑐᒧᑦ ᑲᓇᖕᓇᖓᓂᑦ.  ᓱᓪᓗᐊᓗᐃᑦ ᓄᓇᐅᑉ ᖄᖓᓃᓐᓂᐊᖅᑐᑦ ᐃᓚᖓᓗ ᐊᑖᒎᕐᓗᓂ.  ᓄᑖᖅ ᐊᐅᓚᐅᑎᖃᕐᕕᒃ ᐃᓚᓕᐅᔾᔨᔪᓐᓇᕐᓂᐊᖅᑐᖅ ᐊᑐᒃᑲᓐᓂᕈᓐᓇᖅᑐᓂᑦ ᐆᒻᒪᖅᑯᑎᓂᑦ.
ᓄᑖᖅ ᓄᓇᑖᕆᔭᐅᔪᒪᔪᖅ ᐊᖏᑎᒋᔪᖅ 6,200 ᑭᑉᐹᕆᒃᑐᑦ ᒦᑕᓂᒃ ᐆᒃᑐᕋᖅᑕᐅᓯᒪᙱᑦᑐᒥ, ᑕᐃᔭᐅᓯᒪᙱᑦᑐᒥ ᕼᐋᒻᒪᓚᒃᑯᑦ ᓄᓇᖁᑖᓂ ᓄᕗ ᐊᖅᑯᑖᓂ (ᐊᖅᑯᑦ 1A) ᐊᒻᒪᓗ 250 ᒦᑕᑦ ᐱᖓᖕᓇᖓᓂ ᐅᖅᓱᐊᓗᖃᕐᕕᖕᒧᑦ.  ᐃᓂᑖᕆᔭᐅᔪᒪᔪᖅ ᐊᐅᓚᐅᑎᖃᕐᕕᖕᒧᑦ ᐋᖅᑭᒃᑕᐅᓚᐅᖅᓯᒪᕗᖅ ᕼᐋᒻᒪᓚᒃᑯᓐᓄᑦ ᓴᓇᕝᕕᐅᓛᕐᓗᓂ ᓄᓇᖓ.  ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᓄᓇᒧᑦ ᑐᒃᓯᕋᐅᑖ ᐊᖏᖅᑕᐅᓚᐅᖅᐳᖅ ᐃᒡᓗᓕᒑᕐᔪᖕᒥ ᕼᐋᒻᒪᓚᒃᑯᓐᓄᑦ ᓯᑎᐱᕆ 3, 2020-ᐅᑎᓪᓗᒍ.
ᓄᓇᕗᒻᒥ ᐃᒪᓕᕆᔩᑦ ᑲᑎᒪᔨᖏᑦ ᓇᓗᓇᐃᖅᓯᓯᒪᓕᖅᑐᑦ ᐊᐅᓚᐅᑎᖃᕐᕕᒃᐳᑦ ᐊᒃᑐᐃᔾᔮᙱᓐᓂᖓᓂ ᓇᓕᐊᖕᓂᑐᐃᓐᓇᑦᑎᐊᖅ ᐃᒪᖁᑎᒋᔭᐅᔪᓂᒃ.  ᐃᓂᓕᐅᖅᑕᐅᓯᒪᙱᑦᑐᑦ ᐆᒪᔪᕐᓄᑦ, ᐃᒪᕐᒥᐅᑕᓂ ᓴᐳᑎᔭᐅᓯᒪᔪᓂ, ᓄᓇᕗᒻᒥ ᑲᓇᑕᒥᓘᓐᓃᑦ ᒥᕐᖑᐃᖅᓯᕐᕕᖕᒥᑦ ᐅᕝᕙᓘᓐᓃᑦ ᐃᓄᐃᑦ ᓄᓇᖁᑎᖏᑦ ᓈᒻᒪᙱᓕᐅᕈᑎᖃᙱᑦᑐᑦ ᐊᐅᓚᐅᑎᒃᓴᖃᕐᕕᐅᑉ ᐃᓂᖓᓂ.  ᐃᑦᑕᕐᓂᓴᖅᑕᖃᕐᒪᖔᑦ ᐊᒃᑐᖅᑕᐅᓇᔭᖅᑐᓂᒃ ᖃᐅᔨᓴᖅᑕᐅᒋᐊᓕᑦ ᖃᐅᔨᓴᖅᑕᐅᕌᓂᓚᐅᖅᐳᑦ ᔪᓚᐃ 2021-ᖑᑎᓪᓗᒍ, ᐊᒻᒪ 30 ᒦᑕᒥᒃ ᓴᐳᒻᒥᔾᔪᑎᑦ ᓄᓇᖁᑎᑦ ᐋᖅᑭᒃᑕᐅᓚᐅᕐᒥᔪᑦ.   ᓴᐴᓕᑦᑎᖅᓱᖅᑕᐅᓂᐊᖅᑐᑦ ᖃᐅᔨᒪᔭᐅᖁᓪᓗᒋᑦ ᐅᖁᒪᐃᑦᑐᑦ ᓄᓇᒃᑰᕈᑎᕐᔪᐊᑦ ᓴᐳᔾᔭᐅᓯᒪᔪᓄᑦ ᓄᓇᖁᑎᒋᔭᐅᔪᓄᑦ ᐃᓯᖅᑎᑉᐸᙱᓪᓗᒋᑦ.
ᓂᕆᐅᒋᔭᐅᔪᑦ ᐱᓕᕆᕝᕕᐅᓛᕋᓱᒋᔭᐅᓪᓗᑎᒃ ᑕᑯᒃᓴᐅᑎᑕᑦ ᐊᑖᓂ.
ᐋᖅᑭᒃᑕᐅᓯᒪᔪᑦ ᐃᒡᓗᓕᒑᕐᔪᖕᒥ ᐊᐅᓚᐅᑎᖃᕐᕕᐊᓂ ᐱᓕᕆᐊᑦ
	ᐱᓕᕆᐊᒃᓴᖅ
	ᓇᒧᙵᖅᐸᑦ

	ᐃᓂᖓ ᓂᕈᐊᕆᓗᒍ ᐊᒻᒪ ᖃᐅᔨᓴᒐᒃᓴᑦ ᖃᐅᔨᓴᕐᓗᒋᑦ
	ᒫᑦᓯ 2021−ᒥ ᒫᑦᓯ 2022-ᒧᑦ (ᐱᐊᓂᒃᑕᐅᓯᒪᓕᖅᑐᖅ)

	ᓇᓗᓇᐃᔭᖅᓯᒪᔪᑦ ᐊᐅᓚᔾᔪᑎᓄᑦ ᐋᖅᑭᒃᓯᒪᓂᓖᑦ 
	ᐊᐃᕆᓕ 2023−ᒥ ᒫᑦᓯ 2024−ᒧᑦ

	ᑳᓐᑐᓛᒃᑎᑦᑎᔨᑖᖅᓯᒪᔪᒍᑦ
	ᐊᐃᕆᓕ 2024-ᒥ ᒫᑦᓯ 2025-ᒧᑦ

	ᑳᓐᑐᓛᒃᑎᑦᑎᔨ ᓄᑖᕐᒥ ᐊᐅᓚᐅᓯᐅᕐᓂᐊᖅᑐᖅ
	ᐊᐃᕆᓕ 2025−ᒥ ᑎᓯᐱᕆ 2026 (ᐊᕐᕌᒎᑉ ᐃᓚᐃᓐᓇᒐᓂ)

	ᐊᐅᓚᐅᑎᖃᕐᕕᒃᑖᓵᖅ ᖃᐅᔨᓴᖅᑕᐅᓗᓂ
	ᔭᓄᐊᕆ 2027−ᒥ ᒫᑦᓯ 2027−ᒧᑦ

	ᐊᐅᓚᐅᑎᖃᕐᕕᒃ ᑐᓂᔭᐅᓗᓂ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᐃᖅᑲᓇᐃᔭᕐᑎᖏᓐᓄᑦ
	ᒫᑦᓯ/ᐊᐃᕆᓕ 2027

	ᐊᐅᓚᔾᔪᑎᓄᑦ (ᓄᑭᓪᓚᐅᑎᖃᕈᑎᑦ)
	2027−ᒥ 2067-ᒧᑦ ᐅᖓᑖᓄᓪᓗ


ᒫᓂᐸᓗᒃ, 21 ᐃᖅᑲᓇᐃᔭᖅᑎᑦ ᓴᓇᕝᕕᖕᒦᑦᑕᕆᐊᖃᕐᓂᐊᖅᑐᑦ ᓴᓇᔭᐅᓂᖓᓂᑦ.  ᑕᒪᓐᓇ ᓂᑭᑦᑖᕈᑕᐅᓂᐊᖅᑐᖅ ᓴᓇᔭᐅᓂᖓ ᒪᓕᒡᓗᒍ.  ᑳᑐᓛᒃᑖᖅᑎᑕᐅᔪᖅ ᓴᓇᔭᐅᓂᖓᓄ ᐊᑭᑦᑐᕋᐅᑎᓂᒃᑯ ᖃᐅᔨᔾᔪᑕᐅᓂᐊᖅᐳᖅ ᐃᖅᑲᓇᐃᔭᖅᑎᖃᕆᐊᖃᕐᓂᖏᓐᓂᑦ ᒪᓕᖕᓂᐊᕐᓗᒋᑦ ᐱᓕᕆᐊᖑᔭᕆᐊᓕᑦ.  ᑳᓐᑐᓛᖃᖅᑐᑦ ᒪᓕᒋᐊᖃᕐᓂᐊᖅᑐᑦ ᐃᓄᖕᓂᑦ ᐃᖅᑲᓇᐃᔭᖅᑎᖃᕆᐊᖃᕐᓂᖓᓂ ᑕᒪᐃᓐᓂᓕᒫᖅ ᓴᓇᔭᐅᓂᖓᓂᑦ. 
ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᐃᖅᑲᓇᐃᔭᖅᑎᖏᑦ ᐃᒡᓗᓕᒑᕐᔪᖕᒥᑦ ᑲᒪᒋᔭᖃᓲᑦ ᖃᐅᑕᒫᑦ ᐊᐅᓚᐅᑎᖃᕐᕕᐊᓗᖕᒥ.  ᐅᑯᐊᖑᔪᑦ ᐅᓪᓗᓕᒫᕐᒧᑦ ᐊᐅᓚᐅᑎᖃᕐᕕᖕᒥ ᐊᖓᔪᖅᑳᕆᔭᖅ ᐊᒻᒪ ᒪᕐᕉᓪᓗᑎᒃ ᐅᓪᓘᑉ ᐃᓚᐃᓐᓇᖓᓄᑦ ᐃᖅᑲᓇᐃᔭᖅᑏᓄᑦ ᐃᑲᔪᖅᑎᑦ.  ᐃᖅᑲᓇᐃᔭᖅᑎᒋᔭᑦ ᓅᓛᖅᑐᑦ ᓄᑖᒧᑦ ᐊᐅᓚᐅᑎᖃᕐᕕᖕᒧᑦ ᓴᓇᔭᐅᕌᓂᒃᐸᑦ ᐊᑐᕈᓐᓇᖅᓯᑎᑕᐅᓗᓂᓗ.  ᓄᑖᓂ ᐃᖅᑲᓇᐃᔭᖅᑎᑖᔾᔮᕋᓱᒋᔭᐅᙱᑦᑐᑦ ᐱᓕᕆᐊᖑᓚᐅᖅᑎᓪᓗᒍ ᐅᓇ. 
ᐃᓚᒃᓴᖏᑦ ᐃᒡᓗᒃᓴᒧᑦ ᐱᓕᕆᐊᒧᑦ ᐅᒥᐊᕐᔪᐊᒃᑯ ᑎᑭᓛᖅᑐᑦ.  ᐃᓚᖏᑦ ᐃᓚᒃᓴᐃᑦ ᓄᓇᓕᖕᓂᑦ ᐱᔭᐅᔪᓐᓇᖅᑐᑦ ᖃᖓᑕᓲᒃᑰᖅᑎᑕᐅᓗᑎᒡᓘᓐᓃᑦ ᐊᖏᓂᖏᑦ ᐊᒥᓲᓂᖏᑦ ᒪᓕᒃᑕᐅᓗᑎᒃ.  ᑳᓐᑐᓛᖃᖅᑎᐅᔪᖅ ᑲᒪᓂᐊᖅᑐᖅ ᐃᓚᒃᓴᖃᖅᑎᑦᑎᓂᕐᒥᒃ ᐱᖁᑎᓂᑦ.  ᐃᒻᒪᖄ ᑳᓐᑐᓛᒃᑎᑦᑎᒃᑲᓐᓂᕈᓐᓇᕐᓗᓂ ᓄᓇᓕᖕᓂᑦ ᐊᑐᐃᓐᓇᐅᔪᓂ ᐱᖁᑎᓂ ᑎᑭᑎᑦᑎᓗᓂᓘᓐᓃᑦ ᐱᖁᑎᓂᑦ ᓄᓇᓕᖕᓄᑦ ᐅᒥᐊᕐᔪᐊᒃᑯᑦ.  
ᐅᓇ ᐱᓕᕆᐊᖅ ᓂᕆᐅᒋᔭᐅᔪᖅ ᐊᑲᐅᓈᕈᑕᐅᓂᐊᕐᓗᓂ ᕼᐋᒻᒪᓚᒃᑯᓐᓄᑦ ᐃᒡᓗᓕᖕᒥ ᓈᒻᒪᑦᑎᐊᖅᑐᓂᒃ ᐊᑐᕐᓗᑎᒃ ᐅᖅᓱᐊᓗᖕᒥᑦ, ᐊᑐᒃᑲᓐᓂᒐᒃᓴᐅᙱᑦᑐᑦ, ᒥᒃᖠᒋᐊᕈᑎᒃᓴᕐᓗ ᐃᓯᐊᕿᔪᑦ ᐳᔪᕐᒧᑦ.  ᐆᒻᒪᖅᑯᑎᓕᕆᔨᒃᑯᓐᓂᑦᑕᐅᖅ ᐱᐅᓯᕚᓪᓕᕈᑕᐅᓂᐊᖅᑐᖅ ᐊᐅᓚᐅᑎᑦ ᓯᐊᒻᒪᒍᑎᖏᑦ ᓄᓇᓕᖕᓂᑦ, ᐃᑲᔪᕐᓗᑎᒃ ᓄᓇᓖᑦ ᐱᕈᖅᐸᓪᓕᐊᓂᖏᓐᓄᑦ ᐱᐊᓂᒡᓗᓂᔾᔪᒡᓗ ᐱᓕᕆᐊᒃᓴᑎᒃ ᐱᖃᖅᑎᑦᑎᓂᐊᕐᓗᑎᒃ ᐊᑦᑕᕐᓇᙱᑦᑐᒥᑦ, ᓈᒻᒪᒃᑐᓂᑦ ᐆᒻᒪᖅᑯᑎᓂᑦ ᓄᓇᓕᖕᓄᑦ ᐱᔨᑦᑎᖅᑕᖏᓐᓄᑦ.

